Sakari Siitonen

Terho Sakari Siitonen (s. 13. syyskuuta 1926 Viipuri) on suomalainen arkkitehti ja ikonimaalari, joka on toiminut Helsingin kaupunginarkkitehtina vuosina 1963–1989. Hän on suunnitellut useita kirkkoja, kappeleita ja rukoushuoneita, pääosin ortodoksisia.

Siitosen vanhemmat olivat taiteilija ja piirustuksenopettaja Kalle Siitonen ja Lyyli Toivonen. Siitonen kirjoitti ylioppilaaksi Vaasanrinteen yksityislyseosta vuonna 1945 ja valmistui arkkitehdiksi Teknillisestä korkeakoulusta 1951. Hän työskenteli arkkitehtina Olli ja Eija Saijonmaan arkkitehtitoimistossa vuosina 1949–1959 sekä Kulutusosuuskuntien Keskusliiton arkkitehtiosastolla vuosina 1959–1961 ja perusti oman arkkitehtitoimiston vuonna 1961. Siitonen oli Helsingin rakennusviraston apulaiskaupunginarkkitehtina vuosina 1962–1963 ja kaupunginarkkitehtina 1963–1989. Hän on toiminut myös Teknillisen korkeakoulun asemakaavaopin assistenttina 1952–1953 ja yleisen rakennussuunnittelun assistenttina 1952–1958.

Vuoteen 2007 mennessä Siitonen oli suunnitellut yhteensä 15 kappelia ja tsasounaa. Hän kiinnostui tsasounien suunnittelusta vierailtuaan vuonna 1974 ensi kerran Valamon luostarissa, johon hän on suunnitellut useita rakennuksia. Ikonimaalauksen hän aloitti vuonna 1980 Helena Nikkasen oppilaana. Siitonen on myös veistänyt puusta reliefi-ikoneja ja ristejä. Siitonen on ollut Helsingin ortodoksisen seurakunnan valtuuston jäsen vuosina 1988–1996.

Suunnittelutöitä

Paloheinän kirkko, Helsinki (1963, muutettu hoitokodiksi 2016)
Riistavuoren vanhustenkeskus, Helsinki (1963)
Kivipuron kuntoutuskoti, Seinäjoki (1965)
Koivurinteen palvelutalo, Kankaanpää (1960-luku)
Pyhän Nikolaoksen tsasouna, Valamon luostari, Heinävesi (1987)
Helsingin 1939 - 44 siviiliuhrien hautamuistomerkki, Malmin hautausmaa, Helsinki (1989, Tero Aaltosen kanssa)
Kuhasalon luostarin muistomerkki, Joensuu (1993)
Hyvinkään ortodoksisen kirkon laajennus kirkoksi ja seurakuntakeskus, Hyvinkää (1995)
Metsolan tsasouna, Lohja (1996)
Pyhän Markuksen kappeli, Karjalohja (2002, Pekka Häyryn kanssa)
Pietarin ja Paavalin tsasouna, Koitsanlahden hautausmaa, Parikkala (2003)
Johannes Kastajan tsasouna, Valamon luostari, Heinävesi (2006)
Valamon luostarin portti, Heinävesi (2018)

Siitonen on suunnitellut tai maalannut ikonostaasit muun muassa Sonkajärven tsasounaan (2004) ja Lohjan ortodoksiseen kirkkoon.

Lähteet

Suomalaiset arkkitehdit
Kirkkojen suunnittelijat
Ikonimaalarit
Vuonna 1926 syntyneet
Elävät henkilöt